કોઈ વ્યક્તિ કે પરિવાર જાતે પણ જો અંતિમસંસ્કારની કામગીરી કરાવે તો પાંચ હજારથી વધુનો ખર્ચ તો આમ સહજ થઇ જ જાય. જ્યારે ‘મોક્ષશીલ’ તેની આ સેવાઓ રૂ.4500માં પૂરી પાડે છે. જોકે આ સ્ટાર્ટઅપનું એક બિઝનેસ મોડેલ કેવું રહેશે તે અંગે બિલ્વા જણાવે છે, “હાલ તો અમે એક પણ રૂપિયાનો નફો લીધા વગર આ કામ કરી રહ્યાં છે. એટલે હાલ તો નફો કરવાની કોઈ વાત જ નથી આવતી. પરંતુ અમે બીજી ૩-૪ દિશામાં કામ કરી રહ્યાં છે. અમે પ્લાન્સ બનાવ્યા છે જે હાલના તબક્કે હું જણાવી નહીં શકું. પણ ભવિષ્યમાં અમે ‘મોક્ષશીલ’નું એક ડીજીટલ પ્લેટફોર્મ, મોબાઈલ એપ્લિકેશન લોન્ચ કરીશું. સાથે જ અમદાવાદમાં એકવાર તમામ કામગીરી એક સિસ્ટમમાં ફેરવાઈ જશે ત્યારબાદ અમે ગુજરાતના અન્ય શહેરો અને ત્યારબાદ ગુજરાતની બહાર પણ અમારી કામગીરી લઇ જઈશું. કામ તો સૌ કોઈ કરતાં હોય, પૈસા પણ કમાતા હોય, પણ અમને કામ કર્યાનો સંતોષ પણ મળે છે અને જે ઘરે જવાનું થાય તે પરિવારના આશીર્વાદ પણ મળે છે જે અમારા માટે ખૂબ મહત્ત્વના છે.”